钦定古今图书集成/理学汇编/学行典/第125卷 > 礼记 > 《学记》
## 钦定古今图书集成/理学汇编/学行典/第125卷 > 礼记 > 《学记》

君子曰：“大德不官，大道不器，大信不约，大时不齐。”察
于此四者，可以有志于本矣。

〈大全〉临川吴氏曰：“不官者官之本，不器者器之本，不约者约之本，不齐者齐之本。君子察此，则可以有志于本矣。”

三王之祭川也，皆先河而后海，或源也，或委也，此之
谓《务本》。

〈陈注〉河为海之源，海乃河之委，承上文“志于本”而言。水之为物，盈科而后进放乎四海，有本者如是也。君子之于学，不成章不达，故先务本。

〈大全〉严陵方氏曰：“教亦多术矣，特为之本者孝也，故曰：‘众之本教曰孝’。《孝经》云：‘夫孝，德之本也，教之所由生也’。正谓是矣。”